**ΠΛΑΙΣΙΟ ΟΡΓΑΝΩΣΗΣ ΣΧΟΛΙΚΗΣ ΖΩΗΣ**

**1ου ΓΕΛ ΜΑΡΚΟΠΟΥΛΟΥ**

Το Σχολείο μας στοχεύει:

* στην προώθηση των παιδαγωγικών στόχων της ισότητας, της δημοκρατίας και της συνύπαρξης χωρίς διακρίσεις, περιορισμούς και ανισότητες στο πλαίσιο της εκπαιδευτικής και σχολικής δημοκρατίας, που θέτει το Υπουργείο (Υ.ΠΑΙ.Θ)
* στην καλλιέργεια, με όλα τα μέσα, πνεύματος αυτοσεβασμού και αλληλοσεβασμού μεταξύ καθηγητών/τριών, μαθητών/τριών και γονέων-κηδεμόνων με σκοπό να διαμορφώσει χαρακτήρες ικανούς να βρεθούν αλληλέγγυοι με τους συνανθρώπους τους αρμονικά και δημιουργικά και να τοποθετούνται υπέρ του διαλόγου και της αμοιβαίας κατανόησης
* στην παροχή  ποιοτικής εκπαίδευσης και στη συνεχή βελτίωση της εκπαιδευτικής διαδικασίας
* στην επίλυση των προβλημάτων που προκύπτουν κατά τη διάρκεια της σχολικής ζωής, η οποία θα συμβάλει στην αρμονική και ποιοτική σχολική ζωή

Ως εκ τούτου, το **Πλαίσιο Οργάνωσης Σχολικής Ζωής** επιδιώκει την επίτευξη των παραπάνω στόχων με απαραίτητη προϋπόθεση τη δέσμευση για συνεργασία και προσήλωση όλων των φορέων της σχολικής κοινότητας στον γενικότερο στόχο της εύρυθμης λειτουργίας του Σχολείου.

**Α. ΛΕΙΤΟΥΡΓΙΑ**

1. Οι μαθητές/τριες προσέρχονται στο Σχολείο τουλάχιστον πέντε (5) λεπτά πριν από την έναρξη της λειτουργίας του και παραμένουν ήσυχα στο προαύλιο μέχρι να χτυπήσει το κουδούνι.
2. Οι τάξεις του σχολείου πριν από την προσευχή είναι κλειστές και ως εκ τούτου κανείς μαθητής/τρια δεν εισέρχεται σε αυτές. Δεν επιτρέπεται επίσης η είσοδος στο προαύλιο του Σχολείου με μοτοποδήλατα για λόγους ασφάλειας και τάξης.
3. Κατά τη διαδικασία της συγκέντρωσης για προσευχή, οι μαθητές/τριες προσέρχονται στις καθορισμένες θέσεις τους χωρίς καθυστέρηση και υπακούοντας στις υποδείξεις των εφημερευόντων καθηγητών/τριών. Κατά τη διάρκεια της προσευχής όλοι τηρούν κόσμια και αξιοπρεπή στάση και επιδεικνύουν τον σεβασμό που αρμόζει στην περίσταση.
4. Μετά την πρωινή συγκέντρωση οι μαθητές/τριες προσέρχονται στις τάξεις τους και αναμένουν στις καθορισμένες γι’ αυτούς θέσεις, τους διδάσκοντες/ουσες. Στο διάστημα αυτό όλοι/ες οι μαθητές/τριες είναι υπεύθυνοι/ες για την τήρηση της τάξης.
5. Η πόρτα του Σχολείου κλειδώνει αμέσως μετά το πέρας της προσευχής. Σε περίπτωση μη έγκαιρης προσέλευσης οι μαθητές/τριες δεν επιχειρούν με οποιονδήποτε άλλον τρόπο τη είσοδο τους. Γίνονται δεκτοί στο πρώτο διάλειμμα, όταν ανοίξει την πόρτα ο/η εφημερεύων/ουσα καθηγητής/τρια.
6. Μαθητής/τρια που προσέρχεται καθυστερημένος/η μετά την έναρξη του μαθήματος και την είσοδο του καθηγητή/τριας στην αίθουσα σημειώνεται ως απών/απούσα.
7. Οι μαθητές/τριες που προσέρχονται στο Σχολείο παρακολουθούν όλο το διδακτικό ωράριο. Εάν για οποιονδήποτε λόγο πρέπει να λείψουν, τους χορηγείται άδεια μόνο από τη Διευθύντρια ή τις Υποδιευθύντριες, οι απουσίες του/της ωστόσο καταχωρίζονται κανονικά.
8. Κατά τη διάρκεια του μαθήματος δεν επιτρέπεται η έξοδος των μαθητών/τριών από την αίθουσα παρά μόνο σε περίπτωση απόλυτης ανάγκης και μετά από άδεια του διδάσκοντος/ουσας. Εάν απουσιάσουν χωρίς άδεια, καταχωρίζεται απουσία.
9. Οι θέσεις των μαθητών/τριών στην αίθουσα διδασκαλίας καθορίζονται από την αρχή του διδακτικού έτους από τους ίδιους τους μαθητές/τριες σε συνεργασία με τον/την υπεύθυνο/η καθηγητή/τρια του τμήματος. Αλλαγή θέσης επιτρέπεται για λόγους παιδαγωγικούς και με τη συναίνεση του υπεύθυνου καθηγητή/τριας.
10. Οι μαθητές/τριες οφείλουν να φέρουν μαζί τους όλα τα απαραίτητα για τη διδακτική διαδικασία εφόδια (τετράδια, βιβλία κλπ.).
11. Όλοι, διδάσκοντες και διδασκόμενοι, συμβάλλουν στη διαδικασία της μάθησης εντός τάξης, για την ομαλή λειτουργία της οποίας είναι όλοι υπεύθυνοι και το συντονισμό της αναλαμβάνει ο διδάσκων/ουσα. Πρέπει, λοιπόν, να αποφεύγονται άσκοπες διακοπές ή παρεμβάσεις ή συμπεριφορές, που μπορεί να προσβάλουν τους συμμετέχοντες/ουσες ή να ανακόψουν τη διαδικασία.
12. Ο/Η διδάσκων/σκουσα δεν επιτρέπει τέτοιες αποκλίσεις και έχει την υποχρέωση, στο πλαίσιο της παιδαγωγικής του ευθύνης, να περιορίσει ανάλογες συμπεριφορές, με παρατήρηση, επίπληξη και απομάκρυνση από την αίθουσα διδασκαλίας όσων μαθητών/τριών παρακωλύουν με οποιονδήποτε τρόπο τη διαδικασία.
13. Συστήνεται για την εύρυθμη λειτουργία της τάξης, οι μαθητές/τριες όταν δέχονται επίπληξη να:

α. απολογούνται

β. συμμορφώνονται και διευκολύνουν την εύρυθμη λειτουργία της τάξης

γ. συζητούν με τον διδάσκοντα/ουσα και να εκθέτουν την άποψή τους μετά

την ολοκλήρωση του μαθήματος.

1. Σε περίπτωση απομάκρυνσης από την αίθουσα, ο/η μαθητής/τρια πηγαίνει στη Διεύθυνση του Σχολείου και απασχολείται με ευθύνη του Διευθυντή /τριας. Μετά από τρεις απομακρύνσεις από τον/την ίδιο/α διδάσκοντα/ουσα ή πέντε συνολικά, το Συμβούλιο του Τμήματος εξετάζει τους ενδεδειγμένους χειρισμούς.
2. Το κουδούνι για διάλειμμα δε σημαίνει και άμεση διακοπή του μαθήματος. Οι μαθητές/τριες αποχωρούν από την αίθουσα μετά το πέρας της διαδικασίας.
3. Κατά τη διάρκεια διαλειμμάτων οι αίθουσες εκκενώνονται και κλειδώνονται από τον διδάσκοντα/ουσα. Εξαιρέσεις είναι δυνατόν να ισχύσουν μόνο σε περίπτωση κακοκαιρίας.
4. Λόγοι ασφάλειας, επιβάλλουν την υλοποίηση των αθλοπαιδιών την ώρα της γυμναστικής και κατά τα διαλείμματα μόνο με την παρουσία του γυμναστή/τριας. Επίσης δεν επιτρέπονται οι πάσης φύσης δραστηριότητες που θέτουν σε κίνδυνο τη σωματική ακεραιότητα διδασκόντων και διδασκομένων (ποδήλατα, μπούμεραγκ, ρακέτες κτλ.)
5. Οι μαθητές/τριες στους οποίους/ες ανατίθενται τα ειδικά καθήκοντα του/της απουσιολόγου, τα εκτελούν με ευσυνειδησία και συνέπεια .
6. Σε περίπτωση απουσίας από το Σχολείο οι μαθητές/τριες οφείλουν να πληροφορούνται για τις διδαχθείσες ενότητες και τις εργασίες που ανατέθηκαν από τους καθηγητές/τριες στους μαθητές/τριες, ώστε να προετοιμάζονται ανάλογα και να έχουν τη δυνατότητα να παρακολουθήσουν την επόμενη διδακτική ενότητα.
7. Απαγορεύεται αυστηρά, για λόγους ασφαλείας, η έξοδος των μαθητών/τριών από το προαύλιο του Σχολείου κατά τη διάρκεια των μαθημάτων και χωρίς την άδεια της Διευθύντριας ή των Υποδιευθυντριών.
8. Το Σχολείο οφείλει να ενημερώνει τους κηδεμόνες των μαθητών/τριών και για τη συμπεριφορά τους. Γι’ αυτόν το λόγο τους ειδοποιεί συστηματικά για τη σοβαρότητα και τη συχνότητα των παραπτωμάτων τους.
9. Ο/Η μαθητής/τρια που τιμωρείται με μονοήμερη ή διήμερη αποβολή , παραμένει τις μέρες της αποβολής στο σχολείο, ενώ οι ώρες απουσίας του/της από την τάξη καταχωρίζονται. Κατά τη διάρκεια της παραμονής του/της στο σχολείο απασχολείται με υποχρεώσεις που του αναθέτουν η Διεύθυνση και οι καθηγητές/τριες.
10. Οι μαθητές/τριες οφείλουν να γνωρίζουν ότι παρατεταμένο χτύπημα κουδουνιού είναι ειδοποίηση για σεισμό και οφείλουν να πράξουν σύμφωνα με το επικαιροποιημένο πρωτόκολλο σεισμού και τις υποδείξεις των καθηγητών/τριών τους.

**Β. ΣΥΜΠΕΡΙΦΟΡΑ**

1. Δεν επιτρέπεται, για λόγους ασφάλειας, σε οποιοδήποτε εξωσχολικό πρόσωπο, εκτός από τους γονείς και τους κηδεμόνες των μαθητών, η είσοδος στον χώρο του Σχολείου. Σε περίπτωση ιδιαίτερης ανάγκης, η συνάντηση αυτή πραγματοποιείται αποκλειστικά στον χώρο του Γραφείου και μετά από άδεια της Διεύθυνσης.
2. Η εμφάνιση – αμφίεση των μαθητών/τριών μέσα στο Σχολείο προσδιορίζεται από τη μαθητική ιδιότητα και τους κανόνες ευπρέπειας. Σύμφωνα με αυτά, οι μαθητές/τριες έχουν χρέος να αποφεύγουν καθετί το προκλητικό και εξεζητημένο στην εμφάνιση.
3. Δεν επιτρέπεται η χρήση του ανελκυστήρα για λόγους ασφαλείας, χωρίς την άδεια της Διεύθυνσης.
4. Δεν επιτρέπεται η κατοχή κινητών τηλεφώνων και οποιαδήποτε άλλης ηλεκτρονικής συσκευής ή παιχνιδιού που διαθέτει σύστημα επεξεργασίας εικόνας και ήχου εντός του σχολικού χώρου από τους μαθητές/τριες , σύμφωνα με την Εγκύκλιο Φ.25/103373/Δ1/22-6-2018. Εάν εντοπιστούν, παραδίδονται στον/στην καθηγητή/τρια που θα τα ζητήσει.
5. Απαγορεύεται το κάπνισμα στους χώρους του Σχολείου σύμφωνα με την Εγκύκλιο Γ.Π. /Δ2β/οικ.8809/31 - 01 -2018, όπως σε κάθε δημόσιο χώρο.
6. Απαγορεύεται η ρίψη αντικειμένων από το προαύλιο προς τις αίθουσες και το αντίστροφο.
7. Απαγορεύεται ρητά η παρουσία μαθητών/τριών στον υπαίθριο χώρο έξω από τα παράθυρα των αιθουσών του 1ου ορόφου.
8. Διδάσκοντες/ουσες και μαθητές/τριες οφείλουν να σέβονται και να φροντίζουν το περιβάλλον, καθώς και να προστατεύουν την περιουσία του Σχολείου. Η οποιαδήποτε λοιπόν φθορά ,εκτός από την τιμωρία, συνεπάγεται και την οικονομική επιβάρυνση του υπαίτιου για την αποκατάσταση της. Σε περίπτωση αντικειμενικής αδυναμίας προσδιορισμού του υπαιτίου, η ζημία επιβαρύνει την Μαθητική Κοινότητα.
9. Η τήρηση των όρων καθαριότητας αποτελεί δείγμα ευαισθησίας απέναντι στο περιβάλλον . Χρέος, λοιπόν, όλων μας αποτελεί η συνεπής τήρησή τους.
10. Ο αλληλοσεβασμός και η αλληλοκατανόηση πρέπει να διακρίνει τις σχέσεις όλων σε πλαίσιο κοσμιότητας και ευγένειας χωρίς ανάρμοστες εκδηλώσεις και συμπεριφορές και από τις δυο πλευρές.
11. Οι μαθητές/τριες οφείλουν να προσέχουν τα προσωπικά τους αντικείμενα.
12. Οι μαθητές/τριες που συμμετέχουν στις εκδηλώσεις του σχολείου εκπροσωπώντας το, οφείλουν να παρίστανται με τρόπο που αρμόζει στη μαθητική ιδιότητα και να συμμορφώνονται στις υποδείξεις των καθηγητών/τριών που τους συνοδεύουν.
13. Οι μαθητές/τριες και εκτός Σχολείου οφείλουν να έχουν την ιδιαίτερη συναίσθηση ότι με τη στάση τους το εκπροσωπούν, οπότε είναι ανάγκη και η συμπεριφορά τους να τονώνει και να αναβαθμίζει το κύρος του Σχολείου μας.
14. Δεν επιτρέπεται η κατανάλωση καφέ από τους μαθητές/τριες εντός του χώρου του Σχολείου.